Predkladacia správa

Predloženie Návrhu Národnej stratégie rodovej rovnosti na roky 2009 – 2013 vyplynulo z Plánu práce vlády Slovenskej republiky na rok 2008 s odsúhlaseným odložením termínu plnenia na marec 2009.
Slovenská republika ako členská krajina Európskej únie je viazaná rešpektovaním princípu rovnosti žien a mužov pri tvorbe všetkých politík. Rovnosť žien a mužov je jedna z horizontálnych politík uplatňovaných prostredníctvom gender mainstreamingu.
Dôležitým realizačným dokumentom Európskej únie v oblasti  rovnosti žien a mužov je Plán rovnosti žien a mužov na roky 2006 – 2010 (Roadmap for equality between women and men 2006 - 2010 [1]). Tento plán zdôrazňuje šesť prioritných oblastí: rovnaká ekonomická nezávislosť pre ženy a mužov, zosúladenie súkromného a profesionálneho života, rovnomerné zastúpenie žien a mužov v rozhodovacom procese, odstránenie všetkých foriem rodovo podmieneného násilia, odstránenie rodových stereotypov, podporovanie žien a mužov vo vonkajšej a rozvojovej politike. Cieľom plánu je posilniť rozmer Lisabonskej stratégie, ktorý  sa zameriava na dosiahnutie rovnosti žien a mužov a pomáha členským štátom pri zmierňovaní nerovností. 
Predložený návrh Národnej stratégie rodovej rovnosti na roky 2009 – 2013 (ďalej iba „stratégia“) vychádza z medzinárodných dokumentov OSN, Rady Európy a Európskej únie. V neposlednom rade aj zo Záverečného stanoviska Výboru pre odstránenie diskriminácie žien po prerokovaní Druhej, tretej a štvrtej periodickej správy SR k Dohovoru o odstránení všetkých foriem diskriminácie žien  (CEDAW) vo Výbore  pre odstránenie diskriminácie žien. 
Vláda Slovenskej republiky sa v Programovom vyhlásení zaviazala podporovať rovnoprávnosť žien a mužov ako dôležitý faktor rozvoja demokracie a realizácie ľudských práv. Jedným z prvých krokov bolo zriadenie Rady vlády Slovenskej republiky pre rodovú rovnosť ako koordinačného, poradného a iniciatívneho orgánu vlády Slovenskej republiky.
Základom pre vypracovanie návrhu boli národné legislatívne, strategické,  analytické a prezentačné dokumenty verejnej politiky v oblasti uplatňovania rovnosti žien a mužov. Pre vypracovanie stratégie bol vytvorený priestor na diskusiu o aktuálnych výzvach na konferencii „Rodová rovnosť – nové otázky, nové výzvy“, ktorá sa konala dňa 18. 11. 2008. Predložený návrh materiálu bol vypracovaný v spolupráci s Exekutívnym a Konzultačným výborom Rady vlády Slovenskej republiky pre rodovú rovnosť a bol predmetom rokovania obidvoch výborov. Rada vlády Slovenskej republiky pre rodovú rovnosť návrh prerokovala dňa 18. 12. 2008. Na základe pripomienok bol návrh upravený do predloženej podoby.  Na základe uvedeného možno konštatovať, že do prípravy návrhu boli zapojení experti a expertky zo všetkých úrovní štátnej správy, samosprávy, MVO ako aj akademických a vysokoškolských inštitúcií a organizácií, ktoré sa zaoberajú problematikou rodovej rovnosti. 
Materiál bol predložený do medzirezortného pripomienkového konania. Pripomienky vrátane štyroch zásadných boli akceptované a zapracované do materiálu. Materiál sa predkladá na rokovanie vlády Slovenskej republiky bez rozporov.
Súčasťou materiálu je doložka finančných, ekonomických, environmentálnych vplyvov, vplyvov na zamestnanosť a podnikateľské prostredie.

[1] Roadmap for equality between women and men. COMM(2006)92 of 1/3/2006:
http://ec.europa.eu/employment_social/gender_equality/gender_mainstreaming/roadmap_en.html.